1I u molic i mer, tobal pan que i kachalal, n-ta kas u chac quin tz'ibaj bi chiwe, c'unsabal-re pi c'ux. 2N-ta kas u chac man weta'am lic quiwaj qui to'ic i kachalal pa Jerusalen. 'Ax quin bij wi chique i kachalal pa jyub Macedónia chi yix, chi ix aj Acáya, junabir canok ix yij chic chu 'onquil ile. Iwumal yix, laj conojel i kachalal pa Macedónia xak cacaj que qui to pan i kachalal pa Jerusalen. 3Wo'or quin tak bi ma Títo iwu', junam cu' i queb kachalal, c'unsabal-re chi c'ux chi qui mol ni mer. N-cwaj ti yin we n-sak laj tzij taj que'elok pacha in bim, chi yix ix sic'aj chi qui to'ic i niba'ib; cwaj yin chi yij chic i mer pacha in bim. 4Are quin upon yin chi solixic, we je 'o jujun kachalal aj Macedónia que 'e na wu', are coj uponic, we yix ni molom ti mer, lic q'uixbal que'el na chwe yin, man lic in cubam in c'ux chiwe chi qui 'an na. Y n-xui ta chwe yin, xak q'uixbal que'el chiwe yix. 5Rumal-i, in ch'obom yin, ca nabeaj bi ma Títo cu' i juban kachalal, que qui bij na chiwe chi qui bisoj u molic i mer, pacha i bim te yix chi qui 'ano. We yij chic i mer are coj uponic, ca 'alijin 'uri chi ronojel i c'ux xi 'ano, n-are ta pacha xin 'an pen yin chiwe. 6Iweta'am iri: jun, we xa jubi' cu tico, xak xa jubi' ni cu ch'ac che. Jun, we nim i cu tico, xak nim ni cu ch'ac che. 7Rumal-i, chi jujunal wi, chi ch'obo ni'pa i mer qui ya'o; te'uri chi ya ru' ronojel i c'ux; mi 'an ile chi xa queb i c'ux chu ya'ic; mi 'ano pacha tak 'o jun co'on pen chiwe. Pachin i cu ya ru' ronojel u c'ux, c'ax ca na' 'uri rumal i Dios. 8Wachalal, wach i rajwaxic chiwe, i Dios ca tiqui chu ya'ic chiwe, y n-xui ta la ile, xak cu ya mas puwi ile. Queje ile, yix xak quix tiqui chu 'anic u q'uial 'utz chique i kachalal, man lic cu rik na rib wach i 'o iwu'. 9Cha c'un chi c'ux i tzij-i chi tz'ibtal can chupam u wuj i Dios: I jun-le n-xu xuyaj taj, lic xu ya chique i niba'ib; ni'pa i 'utz u 'anom, n-ca sachsax tu wach ronojel 'ij sak. (Queje ile tz'ibtal canok.) 10I que ticanic, are i Dios ca yaw i ija chique, te'uri, xak cu ya chique wach i quiqui tijo. Xak are i Dios ca yaw chiwe yix wach i rajwaxic chiwe; ire xak cu q'uiarsaj u wach ni'pa tak i qui tico, ni'pa tak i qui molo. (Queje ile, nim ni tonic quix tiqui chu 'anic ru', te'uri ni'pa i 'utz i 'anom ru', que'el pacha jun nim laj cosech elnak che i ija chi u yom i Dios chiwe.) 11I Dios, nim cu ya chiwe; 'is xa biruxic cu ya chiwe, man xak yix, nim ni tonic qui 'ano, ronojel i c'ux. Are queje ile caka 'ano, ni'pa i que ka to lic quiqui c'amwaj quiqui tioxij che i Dios. 12I mer, chi caka jach nubic, cu rik ni u chac chique i kachalal, wach i rajwaxic chique, xak cu rik u chac che i Dios man je q'ui quiqui tioxij che rumal. 13Ique quiqui coj ni u 'ij i Dios, man i qui to'ic i 'anom yix, cu 'alijinsaj chique chi yix lic quix cojon che i 'utz laj tzij re i Crísto, xak qui 'ano pacha i cu bij, man ix sic'aj chi qui to'ic ique, xak chique conojel i kachalal. 14Te'uri, lic quiqui tz'onoj na che i Dios piwi, cutbal re i c'axnabal qui c'ux chiwe, xak quiqui tioxij che i Dios rumal i rutzil i c'ux u yom chiwe. 15C'amori che i Dios rumal i lo'laj u sipon chake; lic n-caka rik taj wach u lapic u chomal caka 'ano.
2 CORINTIOS 9